ক্রিস্টিয়ান এরিকসেন
ক্রিস্টিয়ান দানেমান এরিকসেন (ডেনীয়: Christian Eriksen, ডেনীয় উচ্চারণ: [ˈkʰʁestjæn ˈe̝ːʁeksn̩]; জন্ম: ১৪ ফেব্রুয়ারি ১৯৯২) হলেন একজন ডেনীয় ফুটবলার, যিনি প্রিমিয়ার লিগ ক্লাব ম্যানচেস্টার ইউনাইটেড এবং ডেনমার্ক জাতীয় দলের হয়ে একজন মধ্যমাঠের খেলোয়াড় হিসেবে খেলেন। তিনি ২০১০ সালের মার্চ মাসে ডেনমার্ক জাতীয় দলের হয়ে অভিষেক করেন, এবং দক্ষিণ আফ্রিকায় অনুষ্ঠিত ২০১০ ফিফা বিশ্বকাপের সর্বকনিষ্ঠ খেলোয়াড় ছিলেন। ২০১১ সালে, এরিকসেন বর্ষসেরা ডেনীয় ফুটবল খেলোয়াড়, বর্ষসেরা ওলন্দাজ ফুটবল প্রতিভা, বর্ষসেরা আয়াক্স ফুটবল প্রতিভা (মার্কো ভ্যান বাস্তেন পুরস্কার), এবং উয়েফা ইউরো অনূর্ধ্ব-২১ টুর্নামেন্টসেরা দল-এর মতো পুরস্কার জয়লাভ করেন। একই সাথে তিনি আয়াক্সের হয়ে এরেডিভিসি জয়লাভ করেন, তিনি টটেনহ্যাম হটস্পারের উদ্দেশ্যে স্থানান্তর হওয়ার পূর্বে ২০১০–১১, ২০১১–১২ এবং ২০১২–১৩ মৌসুমে ট্রফি জয়লাভ করেন। তিনি ২০১৩ সালের আগস্ট মাসে, ১১.৫ মিলিয়ন ইউরোর বিনিময়ে টটেনহ্যাম হটস্পারে যোগদান করেন। তিনি ২০১৩–১৪ মৌসুমে "বর্ষসেরা টটেনহ্যাম হটস্পার খেলোয়াড়"-এর পুরস্কার জয়লাভ করেন এবং ২০১৫ সালে টানা তৃতীয়বারের মতো বর্ষসেরা ডেনীয় ফুটবল খেলোয়াড়ের পুরস্কার জয়লাভ করেন।